CELEX: 32022R0478
Language: sk
Date: 2022-03-24 00:00:00
Title: Vykonávacie nariadenie Komisie (EÚ) 2022/478 z 24. marca 2022 o zachovaní ochranných opatrení na dovoz lastúrnikov určených na ľudskú spotrebu z Turecka (Text s významom pre EHP)

25.3.2022   
               
               
                  SK
               
               
                  Úradný vestník Európskej únie
               
               
                  L 98/54
               
            
         VYKONÁVACIE NARIADENIE KOMISIE (EÚ) 2022/478
         z 24. marca 2022
         o zachovaní ochranných opatrení na dovoz lastúrnikov určených na ľudskú spotrebu z Turecka
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 128 ods. 1,
         keďže:
         
                     (1)
                  
                  
                     Vykonávacie nariadenie Komisie (EÚ) č. 743/2013 (2) bolo prijaté v nadväznosti na to, že Komisia na základe auditov zistila nedostatky pri vykonávaní úradných kontrol tureckými príslušnými orgánmi v súvislosti s produkciou lastúrnikov určených na vstup do Únie a že členské štáty oznámili nevyhovujúce zásielky lastúrnikov s pôvodom v Turecku, ktoré nespĺňali mikrobiologické normy Únie.
                  
               
                     (2)
                  
                  
                     Pri najnovšom audite Komisie, ktorý sa uskutočnil v septembri 2015, sa zistilo, že v kontrolnom systéme v prípade lastúrnikov určených na vstup do Únie naďalej existujú závažné nedostatky.
                  
               
                     (3)
                  
                  
                     V januári 2020 predložili príslušné turecké orgány informácie týkajúce sa nápravných opatrení, ktoré prijali na riešenie týchto nedostatkov. Aj keď sa táto skutočnosť pôvodne na papieri posúdila priaznivo, z dôvodu obmedzení súvisiacich s pandémiou COVID-19 ešte nebolo možné vykonať audit na mieste s cieľom overiť vykonávanie uvedených opatrení. Opatrenia uložené vykonávacím nariadením (EÚ) č. 743/2013 by mali zostať zachované, kým sa výsledky tohto auditu nebudú považovať za priaznivé.
                  
               
                     (4)
                  
                  
                     Vykonávacie nariadenie (EÚ) č. 743/2013 stratilo účinnosť 31. decembra 2021. Okrem toho vzhľadom na to, že smernica Rady 97/78/ES (3), ktorá predstavuje základ uvedeného nariadenia, už nie je uplatniteľná, právny základ vykonávacieho nariadenia Komisie by sa mal aktualizovať tak, aby odkazoval na článok 128 nariadenia (EÚ) 2017/625.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Predmet úpravy
            Toto nariadenie sa uplatňuje na živé, chladené, mrazené a spracované lastúrniky, ktoré sú určené na ľudskú spotrebu (číselné znaky KN: 0307, 1605) a majú pôvod v Turecku alebo sa odosielajú z Turecka.
         
         
            Článok 2
            Zákaz vstupu živých a chladených lastúrnikov
            Členské štáty nepovolia vstup živých a chladených lastúrnikov, ktoré majú pôvod v Turecku alebo sa odosielajú z Turecka, do Únie.
         
         
            Článok 3
            Opatrenia týkajúce sa mrazených a spracovaných lastúrnikov
            
               1.   Členské štáty s použitím primeraných plánov odberu vzoriek a detekčných metód vykonajú testy zásielok mrazených a spracovaných lastúrnikov, ktoré majú pôvod v Turecku alebo sa odosielajú z Turecka, ako sa stanovuje v odseku 2.
               Tieto testy sa uskutočnia na hraničnej kontrolnej stanici vstupu dotknutých zásielok do Únie.
            
            
               2.   Členské štáty vykonajú testy potrebné na zistenie:
               
                           a)
                        
                        
                           stupňa kontaminácie všetkých zásielok mrazených lastúrnikov baktériou Escherichia coli;
                        
                     
                           b)
                        
                        
                           prítomnosti morských biotoxínov vo všetkých zásielkach mrazených alebo spracovaných lastúrnikov.
                        
                     
            
               3.   Zásielky podrobené testom uvedeným v odsekoch 1 a 2 zostanú pod dohľadom príslušných orgánov na danej hraničnej kontrolnej stanici až do prijatia a posúdenia výsledkov týchto testov.
            
            
               4.   Ak z testov uvedených v odsekoch 1 a 2 vyplynie, že zásielka by mohla byť škodlivá pre ľudské zdravie, príslušný orgán zásielku okamžite zabaví a buď ju zničí, alebo ju podrobí špeciálnemu ošetreniu podľa článku 67 nariadenia (EÚ) 2017/625 a v súlade s článkom 71 ods. 1 a 2 uvedeného nariadenia.
            
         
         
            Článok 4
            Výdavky
            Všetky výdavky vzniknuté členským štátom pri uplatňovaní tohto nariadenia hradí prevádzkovateľ alebo jeho zástupca zodpovedný za zásielku v čase predloženia uvedenej zásielky na hraničnej kontrolnej stanici vstupu do Únie.
         
         
            Článok 5
            Nadobudnutie účinnosti a obdobie uplatňovania
            Toto nariadenie nadobúda účinnosť štvrtým dňom po jeho uverejnení v Úradnom vestníku Európskej únie.
            Uplatňuje sa do 31. decembra 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 95, 7.4.2017, s. 1.
         
            (2)  Vykonávacie nariadenie Komisie (EÚ) č. 743/2013 z 31. júla 2013, ktorým sa zavádzajú ochranné opatrenia na dovoz lastúrnikov určených na ľudskú spotrebu z Turecka (Ú. v. EÚ L 205, 1.8.2013, s. 1).
         
            (3)  Smernica Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (Ú. v. ES L 24, 30.1.1998, s. 9).